RESOLUCIÓN do 7 de xullo de 2011, da Dirección Xeral de Formación e Colocación, pola que se habilitan os/as asesores/as e avaliadores/as da área de atención sociosanitaria e se nomean os avaliadores/as e asesores/as que participarán na convocatoria establecida na Resolución do 17 de marzo de 2011 desta dirección xeral.
Consellería de Traballo e Benestar — III. Outras disposicións — 21/07/2011

A Lei orgánica 5/2002, do 19 de xuño, das cualificacións e da formación profesional establece, como un dos fins do sistema nacional das cualificacións e formación profesional, a avaliación e acreditación da competencia profesional, calquera que fose a súa vía da adquisición, e o artigo 4 establece que un dos instrumentos para a acreditación é o procedemento de recoñecemento, avaliación, acreditación e rexistro das cualificacións profesionais.
O Real decreto 1224/2009, do 17 de xullo, de recoñecemento das competencias profesionais adquiridas pola experiencia laboral, recolle o establecido na Lei orgánica 5/2002, determinando os requisitos para a avaliación e acreditación das competencias profesionais adquiridas polas persoas a través da experiencia laboral e as vías non formais de formación, así como os efectos desa avaliación e acreditación de competencias.
Nos artigos 22.1 e 22.3 do Real decreto 1224/2009 disponse que as administracións responsables do procedemento de avaliación e acreditación de competencias profesionais habilitarán os asesores/as e avaliadores/as necesarios para o desenvolvemento do procedemento e manterán un rexistro deles, que deberán cumprir, en todo caso, os requisitos establecidos no artigo 25 deste real decreto.
O Decreto 335/2009, do 11 de xuño, polo que se establece a estrutura orgánica da Consellería de Traballo e Benestar, atribúe á Dirección Xeral de Formación e Colocación as competencias para o desenvolvemento do recoñecemento das competencias profesionais. Así mesmo, o artigo 2 do Decreto 93/1999, do 8 de abril, polo que se crea o Instituto Galego das Cualificacións, e os acordos asinados na Mesa Xeral do Diálogo Social en Galicia o 30 de xuño de 2010, determinan que este será o órgano técnico encargado de levar a cabo a xestión e as accións adecuadas co fin de desenvolver e executar o procedemento obxecto da convocatoria.
Mediante a Resolución do 17 de marzo de 2011, a Dirección Xeral de Formación e Colocación realizou unha convocatoria pública do procedemento de recoñecemento das competencias profesionais adquiridas a través da experiencia laboral, na Comunidade Autónoma de Galicia, en determinadas unidades de competencia da área de atención sociosanitaria do Catálogo nacional das cualificacións profesionais.
Nesta mesma resolución, na base décima, disponse que a Dirección Xeral de Formación e Colocación nomeará os asesores/as necesarios para o desenvolvemento do procedemento, que se seleccionarán entre o persoal técnico habilitado como asesor/a segundo o establecido no artigo 25 do Real decreto 1224/2009. Tamén se establece que a Dirección Xeral de Formación e Colocación nomeará polo menos unha comisión de avaliación por cada cualificación profesional convocada e que todos os membros da comisión terán que dispor da habilitación como avaliadores/as.
Para dar cumprimento ao anterior, o Instituto Galego das Cualificacións levou a cabo a impartición dun curso de formación para a habilitación como asesor/a ou avaliador/a das unidades de competencia das cualificacións profesionais de atención sociosanitaria a personas dependentes en institucións sociais e atención sociosanitaria a personas no domicilio. O contido do curso ten como referente o establecido nos anexos IV e V do Real decreto 1224/2009, do 17 de xullo.
Conforme todo o anterior, a Dirección Xeral de Formación e Colocación
Primeiro. Habilitar como asesores/as e avaliadores/as da área de atención sociosanitaria as personas que figuran no anexo I, conforme os requisitos establecidos no artigo 25 do Real decreto 1224/2009, que quedan incluídos no correspondente rexistro.
Segundo. Nomear como asesores/as e avaliadores/as para desenvolver o procedemento de recoñecemento da experiencia profesional convocado mediante a Resolución do 17 de marzo de 2001, as persoas que figuran no anexo II desta resolución.
Todos os asesores/as e avaliadores/as nomeados nesta resolución están incorporados ao rexistro estatal de asesores/as e avaliadores/as habilitados para levar a cabo o procedemento regulado no Real decreto 1224/2009, do 17 de xullo, de recoñecemento das competencias profesionais adquiridas pola experiencia laboral.
Santiago de Compostela, 7 de xullo de 2011.